Bevezetés a 11.-es projektvizsgához

Itt a nagy pillanat, elkezdhetsz gondolkodni arról, mi legyen a jövő évben az a munka, amit éves projektként teljesíteni akarsz. Ehhez adunk segítséget néhány szemponttal.
Először is, jó tudni, hogy az éves projekt valójában vizsga, tehát projektvizsga néven is fut. A vizsga célja, hogy felmérje, mit és mennyit sikerült elsajátítanod mindazokból a képességekből és készségekből, amiket négy éven át tanítottunk neked, te pedig tanultál. Talán feltűnt, hogy az AKG első négy éve sokban különbözik a többi iskola hasonló időszakától. Epocháitok vannak, alkotóköreitek, a feladatok nagy részét csoportokban végzitek, nem külön, otthon. Már az első négy évben is gyakran kaptatok értékelést olyan dolgokra, amik nem megtanult ismereteket, hanem elsajátított képességeket igényelnek. Ennek a folyamatnak a zárása a projektvizsga.
Vizsgamunkádnak tehát olyannak kell lennie, ami minél többféle, az elmúlt négy év során elsajátított képességet vonultat fel.
A projektvizsga esetében fokozottan igaz, hogy nem csak a végső termék a lényeges, hanem az út is, amelyen létrehoztad. A bemutatandó képességek nagy része olyan, ami az alapos, kitartó és aprólékos munkában mutatkozik meg, ezért lényeges eleme a vizsgának a teljes munkafolyamat.
Mi az iskolai projekt?
A mi iskolákban természetessé vált, hogy vannak kisebb és nagyobb projektek. Ezek kapcsolódtak a témahetekhez, epochákhoz, tantárgyakhoz, táborszervezéshez, sőt, idén a családtörténet írása is egész éves projektfeladat volt. Ebben munkaformában egyaránt fontos a produktum és a megvalósítás folyamata is.
Mi a projekt-vizsga?
Egyszerre jelent vizsgát és menetközben történő projektalapú tanulást. Lényege, hogy hosszabb időszak alatt egy általad kiválasztott témában el kell készítened egy produktumot, egy házidolgozat-szerű írásos művet, audiovizuális terméket, művészeti alkotást vagy szervezned kell valamilyen rendezvényt. Feladataid a tervezéstől a vizsgamunka megfelelő formába öntéséig terjednek. Tevékenységed egyes lépéseit és az általad készített alkotást egyaránt értékelik. A szóbeli bemutatón meg kell mutatnod „alkotásod” a szülők, társak és tanárok előtt. A továbbhaladás (12. évfolyamra) feltétele az AKG programja szerint a sikeres, elfogadott projekt.
Mire kell különösen figyelni?
Ahhoz, hogy sikeres légy, van néhány nagyon fontos szempont és feladat, amelyeket semmiképpen sem hanyagolhatsz el.
1.	Az érdeklődésednek, képességeidnek, ismereteidnek megfelelő témát válassz, amelyhez képes vagy önállóan is hozzátenni valamit.
2.	Figyelned kell a téma és a műfaj összehangolására.
3.	A feladataidat részekre kell bontani, és ehhez munkatervet kell készítened.
4.	Nemcsak lehetőséged lesz hozzáértőkkel konzultálni, hanem ez része a feladatodnak. Ez azt jelenti, hogy legalább három alkalommal össze kell ülnöd a konzulenseddel.
5.	Rendszeresen kell vezetned a munkanaplódat, amely a munkafolyamat legfontosabb dokumentuma, ezt minimum havonta be kell mutatnod a patrónusodnak.
6.	Fontos, hogy a menetközben keletkező rész-anyagokat összegyűjtsd, mert ezek is a munkád dokumentálását szolgálják.
7.	A végeredmény egy folyamat eredménye, amely igényli a szakirodalom böngészését, az eddig tanult elméleti tananyagok alkalmazását, kutató- és alkotómunkát, konzultációt és mindezen munka eredményének írásban való folyamatos rögzítését.
8.	Minden projektet egyéni munkaként értékelünk. Mindenkitől egyéni prezentációt várunk.
Melyek a lehetséges műfajok?
Négy műfajt határoztunk meg:
1.  	Írásos tanulmány típusú projekt
2.  	Képi vagy elektronikus formában megvalósuló projekt
3.  	Művészeti alkotás vagy mestermunka létrehozása
4.  	Szervezésen alapuló projekt
Természetesen az egyes műfajok szabályait, sajátosságait a választás után megbeszéljük.
Melyek az értékelés szempontjai?
Az értékelésnek három fontos eleme van.
1.	A projektkészítés folyamatának értékelése (30%)
2.	A kész vizsgamunka tartalmának, eredményének értékelése (50%)
3.	Szóbeli prezentáció (20%)
Az egyes elemeken belüli részletek is publikusak lesznek.
Milyen témát érdemes választani?
Konkrét tanáccsal nem szolgálhatunk. Azt tartsd szem előtt, hogy olyan témát keress, ami igazán érdekel, amivel szívesen foglalkozol hosszabb időn keresztül. Ne legyen túl szűk, de ne is túlságosan nagy falat. Olyan projekttémát és ehhez olyan műfajt válassz, ami megfelel az itt megfogalmazott ajánlásoknak, kritériumoknak, értékelési szempontoknak.
Hogyan kell előkészülni?
A projekt alapötletét május 23-ig ki kell találnod, amit a patrónusok közösen fogadnak el. Az augusztusi nyitótáborba már úgy kell megérkezned, hogy a témáról, a kidolgozás műfajáról egy írásos dokumentumot hozol magaddal, ezt a kisiskola patrónusainak el kell fogadniuk, és csak így kezdhetsz bele az egész éves munkába.